## Pravilnik o dodjeli potpore ribarskim zadrugama

### NN 63/2010 (24.5.2010.), Pravilnik o dodjeli potpore ribarskim zadrugama

MINISTARSTVO POLJOPRIVREDE, RIBARSTVA I RURALNOG RAZVOJA

2002

Na temelju članka 23. stavka 7. Zakona o strukturnoj potpori i uređenju tržišta u ribarstvu (»Narodne novine« br. 153/09), ministar poljoprivrede, ribarstva i ruralnog razvoja donosi

PRAVILNIK

O DODJELI POTPORE RIBARSKIM ZADRUGAMA

I. TEMELJNE ODREDBE

Članak 1.

Ovim se Pravilnikom propisuje način i uvjeti dodjele te visina potpore ribarskim zadrugama u 2010. godini.

Članak 2.

Pojmovi korišteni u ovome Pravilniku imaju sljedeće značenje:

1. Korisnik – zadruga priznata kao ribarska zadruga sukladno Pravilniku o ribarskim zadrugama (»Narodne novine« br. 48/10), a koja zadovolji uvjete ovoga Pravilnika i Natječaja za dodjelu potpore ribarskim zadrugama (u daljnjem tekstu: Natječaj).

2. Ministar – čelnik središnjeg tijela državne uprave nadležnog za poslove ribarstva.

3. Ministarstvo – središnje tijelo državne uprave nadležno za poslove ribarstva.

4. Podnositelj – svaka fizička ili pravna osoba koja podnosi Prijavu temeljem Natječaja.

5. Projekt – cjelokupna, sveobuhvatna investicijska aktivnost nekog korisnika koja se sastoji od prihvatljivih i neprihvatljivih troškova.

6. Ulaganje – prihvatljivi trošak projekta za koji se traži dodjela potpore ribarskim zadrugama (u daljnjem tekstu: potpora).

Članak 3.

(1) Potpora podrazumijeva dodjelu namjenskih, bespovratnih novčanih sredstava iz Državnog proračuna Republike Hrvatske u cilju sufinanciranja osnivanja i djelovanja ribarskih zadruga.

(2) Potporu za isto ulaganje moguće je ostvariti iz različitih izvora financiranja pod uvjetom da ukupan iznos sufinanciranja ne prelazi postotak sufinanciranja definiran za pojedino ulaganje.

(3) Korisnik mora imati podmirene financijske obveze prema Državnom proračunu u trenutku podnošenja Prijave.

II. POTPORE RIBARSKIM ZADRUGAMA

Neprihvatljivi troškovi

Članak 4.

(1) Neprihvatljivi troškovi projekta, za koji se ne može ostvariti potpora su:

1. porezi, uključujući porez na dodanu vrijednost,

2. carinske i uvozne pristojbe, i sve ostale naknade,

3. novčane kazne, financijske kazne i troškovi parničnog postupka,

4. bankovni troškovi, troškovi jamstava i slične naknade,

5. troškovi pretvaranja, naknade i tečajni troškovi vezani uz račune u drugim valutama,

6. plaćanja u naturi,

7. svi troškovi amortizacije i najma.

(2) Ostali neprihvatljivi troškovi definirat će se Natječajem.

Mjere sufinanciranja

Članak 5.

Tijekom 2010. godine Ministarstvo može raspisati Natječaj za sljedeće mjere:

1. Mjera 1.: Kupnja zemljišta;

2. Mjera 2.: Kupnja, izgradnja, dogradnja, adaptacija, modernizacija i opremanje objekata;

3. Mjera 3.: Kupnja opreme, vozila-hladnjača i mehanizacije;

4. Mjera 4.: Plaća upravitelja ribarske zadruge i plaća administrativne osobe zaposlene u ribarskoj zadruzi;

5. Mjera 5.: Marketing i izrada Poslovno-gospodarskog plana ribarske zadruge;

6. Mjera 6.: Osnivanje i početak rada ribarske zadruge.

Iznosi i udjeli potpore po mjerama

Članak 6.

(1) Najviši iznos potpore po korisniku za mjere iz članka 5. točki 1. i 2. iznosi do 1.000.000,00 kuna, odnosno do 90% vrijednosti ulaganja.

(2) Najviši iznos potpore po korisniku za mjeru iz članka 5. točke 3. iznosi do 600.000,00 kuna, odnosno do 90% vrijednosti ulaganja.

(3) Najviši iznos potpore po korisniku za mjeru iz članka 5. točke 4. iznosi do 96.000,00 kuna za plaću upravitelja ribarske zadruge i 48.000,00 kuna za plaću administrativne osobe zaposlene u ribarskoj zadruzi, odnosno do 100% vrijednosti ulaganja.

(4) Najviši iznos potpore po korisniku za mjere iz članka 5. točke 5. iznosi do 25.000,00 kuna, odnosno do 50% vrijednosti ulaganja.

(5) Najviši iznos potpore po korisniku za mjeru iz članka 5. točke 6. iznosi do 20.000,00 kuna, odnosno do 100% vrijednosti ulaganja.

Prijava na Natječaj

Članak 7.

(1) Prijava se podnosi se na temelju Natječaja za pojedinu mjeru ili skupinu mjera.

(2) Natječaj se objavljuje u »Narodnim novinama« i na službenim web-stranicama Ministarstva (www.mps.hr).

(3) Natječajem se određuje sljedeće:

1. naziv i svrha Natječaja,

2. mjera ili skupina mjera za koje je raspisan Natječaj,

3. rokovi i uvjeti za podnošenje Prijava,

4. uvjeti koje korisnici moraju zadovoljavati,

5. točan udio ili iznos potpore,

6. dinamika i način isplate potpore,

7. maksimalni iznosi po korisniku za sve mjere,

8. prihvatljivi i neprihvatljivi troškovi,

9. kriteriji rangiranja,

10. potrebni Obrasci.

(4) Ministarstvo provodi Natječaje sukladno proračunskim sredstvima predviđenim za tekuću godinu, a temeljem Odluke o raspoređivanju i korištenju sredstava namijenjenih za dodjelu novčanih sredstava, koju donosi ministar.

(5) Prijave se podnose isključivo u tiskanom obliku, preporučenom poštom s povratnicom na adresu objavljenu u Natječaju.

Obrada Prijava

Članak 8.

(1) Prijave pristigle po objavljenom Natječaju obrađuju se po redoslijedu zaprimanja.

(2) Prilikom administrativne obrade Prijava utvrđuje se pravovremenost, potpunost i udovoljavanje Prijave uvjetima propisanim ovim Pravilnikom i Natječajem.

(3) Za nepotpune, ali pravodobno podnesene Prijave izdaje se Zahtjev za dopunu kojim se od podnositelja traži dostavljanje dodatne dokumentacije u roku od 10 dana od dana primitka Zahtjeva.

(4) Potpune i pravovremeno dopunjene Prijave ulaze u daljnju obradu.

Rangiranje Prijava

Članak 9.

(1) Nakon obrade svake pristigle Prijave, utvrdit će se rang-
-lista Prijava, u padajućem nizu, sukladno kriterijima određenim u Natječaju.

(2) U slučaju da dvije ili više Prijava imaju isti broj bodova, izvršit će se rangiranje tih Prijava temeljem ranijeg datuma podnošenja potpune Prijave.

(3) Ukoliko dvije ili više Prijava imaju isti broj bodova i jednaki datum podnošenja potpune Prijave, provest će se postupak izvlačenja slučajnim odabirom, u prisutnosti javnog bilježnika.

Odluka o dodjeli potpore

Članak 10.

(1) Ministar će donijeti Odluku o dodjeli potpore za podnositelje čije Prijave udovoljavaju uvjetima propisanim ovim Pravilnikom i Natječajem.

(2) Odluka iz stavka 1. ovoga članka sadrži korisnike i maksimalno odobrene iznose potpore utvrđenih temeljem izračuna prihvatljivih troškova navedenih u Prijavi, a koji ne mogu biti veći od udjela ili iznosa određenih člankom 6. ovog Pravilnika.

(3) Podnositelj čija Prijava udovoljava uvjetima propisanim ovim Pravilnikom i Natječajem, o tome će biti obaviješten pisanim putem u roku od 60 radnih dana od dana završetka Natječaja.

Odluka o odbijanju Prijave

Članak 11.

(1) Podnositelj čija Prijava ne udovoljava uvjetima propisanim ovim Pravilnikom i Natječajem o tome će biti obaviješten pisanim putem u roku od 60 radnih dana od dana završetka Natječaja, Odlukom o odbijanju Prijave.

(2) Neudovoljavanje uvjetima u smislu stavka 1. ovog članka smatrat će se:

a) neispunjavanje uvjeta i kriterija propisanih ovim Pravilnikom i Natječajem,

b) namjerno davanje krivih podataka u Prijavi od strane podnositelja.

Ugovor o dodjeli potpore

Članak 12.

(1) Nakon donošenja Odluke o dodjeli potpore, Ministarstvo i korisnik sklapaju Ugovor o dodjeli potpore (u daljnjem tekstu: Ugovor), kojim se uređuju međusobna prava i obveze.

(2) Korisnik je dužan u roku od 10 dana od dana primitka Ugovora, Ministarstvu dostaviti dva potpisana primjerka Ugovora preporučenom pošiljkom s povratnicom.

(3) Ugovorom se minimalno uređuje:

1. maksimalni iznos ili udio odobrene potpore;

2. namjena dodijeljene potpore;

3. dinamika i način isplate potpore;

4. obveza čuvanja dokumentacije koja se odnosi na projekt sljedećih pet (5) godina od datuma konačne isplate potpore;

5. obveza, način i rokovi postupanja s predmetom potpore;

6. način i postupak izvještavanja;

7. obveza korisnika da dopusti u svakom trenutku nesmetan pristup i kontrolu na terenu koja se odnosi na ulaganje, te obveza davanja na uvid cjelokupne dokumentacije vezane za ulaganje;

8. zabrana prekoračenja najvećeg dozvoljenog iznosa sufinanciranja sukladno članku 3. stavku 2. ovoga Pravilnika;

9. postupanje u slučaju nastupanja nepredviđenih okolnosti tijekom izvršenja Ugovora;

10. nadležni sud u slučaju spora.

(4) Ukoliko korisnik ne dostavi Ugovor isključivo preporučenom pošiljkom s povratnicom u roku iz stavka 2. ovog članka smatrat će se da je odustao od sklapanja Ugovora.

Izmjene Ugovora

Članak 13.

(1) U slučaju potrebe za izmjenom Ugovora ili njegovog priloga, korisnik je obvezan zatražiti odobrenje promjena u obliku Zahtjeva za odobrenje promjena.

(2) Korisnik mora Zahtjev za odobrenje promjena dostaviti Ministarstvu najviše 30 dana od dana pojave događaja koji je izazvao promjene.

(3) Razlozi za odobrenje promjena su isključivo sljedeći:

a) viša sila,

b) prestanak proizvodnje određene robe koja je trebala biti ugrađena,

c) nemogućnost dobavljača da pruži usluge, nabavi robu ili izvede radove,

d) promjene nastale kao posljedica potrebe za usklađivanjem sa zakonodavstvom,

e) nemogućnost provođenja odobrenog projekta,

f) promjena ima utjecaj na poboljšanje projekta,

g) situacija koja se nije mogla predvidjeti u trenutku ugovaranja i uvođenje nove tehnologije koja može poboljšati učinkovitost projekta.

(4) Svi navedeni razlozi u stavku 3. ovoga članka moraju biti popraćeni odgovarajućom dokumentacijom.

(5) U slučaju zadovoljavanja uvjeta iz stavaka 3. i 4. ovoga članka Ministarstvo će odobriti odobrenje promjena o čemu će korisniku izdati Rješenje o odobrenju promjena.

(6) U slučaju nezadovoljavanja uvjeta iz stavaka 3. i 4., te ako se traženim izmjenama dovodi do promjena u prihvatljivosti projekta, Ministarstvo će odbiti odobrenje promjena o čemu će korisniku izdati Rješenje o odbijanju promjena.

(7) Ministarstvo će Rješenja iz stavaka 5. i 6. ovoga članka donijeti u roku od 30 od dana podnošenja Zahtjeva za odobrenje promjena.

(8) Na temelju Rješenja o odobrenju promjena, Ministarstvo i korisnik će po potrebi sklopiti Aneks Ugovora.

(9) Tijekom trajanja projekta moguće je sklopiti maksimalno dva aneksa Ugovora.

(10) Nakon zaprimanja Rješenja o odobrenju promjena i Aneksa Ugovora, korisnik može započeti s odobrenim promjenama.

(11) Ukoliko se utvrdi da je korisnik promjene izvršio bez Rješenja o odobrenju promjena, Ugovor sklopljen s korisnikom se raskida.

(12) Po raskidanju Ugovora Korisnik je dužan vratiti minimalno cjelokupni iznos dodijeljene potpore.

Isplata i povrat potpore

Članak 14.

(1) Potpora se isplaćuje na račun korisnika, a sukladno odredbama Ugovora.

(2) Ministarstvo će Odlukom o povratu isplaćene potpore od korisnika zahtijevati povrat u slučaju:

a) administrativne pogreške;

b) ukoliko se utvrdi da je korisnik nezakonito ostvario potporu.

(3) Korisnik je dužan isplaćenu potporu vratiti u roku od 15 dana od dana primitka Odluke o povratu isplaćenih sredstava potpore.

Povjerenstvo za odlučivanje o prigovorima

Članak 15.

(1) Na donesene Odluke i Rješenja sukladno ovome Pravilniku podnositelj Prijave ili korisnik može uložiti prigovor Povjerenstvu za odlučivanje o prigovorima (u daljnjem tekstu: Povjerenstvo) u roku od 15 dana od dana primitka Odluke ili Rješenja.

(2) Odluke po prigovorima su konačne.

(3) Ministar će rješenjem imenovati Povjerenstvo u roku od 45 dana od stupanja na snagu ovoga Pravilnika.

III. KONTROLA I NADZOR

Administrativna kontrola

Članak 16.

(1) Administrativnu kontrolu provodi Ministarstvo, a ona obuhvaća obradu prijava, te praćenje izvršenja predmeta Ugovora i provedbe odobrenih projekata.

(2) Ministarstvo vodi Evidenciju zaprimljenih prijava, za koje su odobrene i isplaćene potpore i to po natječajima, mjerama, korisnicima i podnositeljima.

Kontrola na terenu

Članak 17.

(1) Kontrolu na terenu provodi Ministarstvo.

(2) Kontrola na terenu provodi se prije i nakon isplate potpore, te sukladno odredbama Ugovora.

(3) Kontrolom na terenu mora biti obuhvaćeno najmanje 10% korisnika.

(4) Kada Ministarstvo kontrolom na terenu utvrdi nepravilnosti o tome će izvijestiti nadležnu inspekciju.

IV. ZAVRŠNE ODREDBE

Članak 18.

Ovaj Pravilnik stupa na snagu danom objave u »Narodnim novinama«.

Klasa: 011-02/10-01/126

Urbroj: 525-08-2-0343/10-1

Zagreb, 17. svibnja 2010.

Ministar
Petar Čobanković, v. r.

Pravilnik, NN 63/2010-2002